alibayram/wikipedia-40-langs huggingface dataset:
Corona

Corona eller korona henviser til flere artikler:
 Corona (dansk band) – en gruppe fra Danmark
 Corona (italiensk band) – en popgruppe fra Italien
 Corona, Californien – en by i den amerikanske delstat Californien
 Corona (satellit) – amerikansk spionsatellit
 Corona (stol) – en sofastol tegnet af Poul M. Volther og produceret af Erik Jørgensen Møbelfabrik
 Corona (øl) – en øl brygget i Mexico af Modelo Group
 Koruna – Møntenheden i bl.a. Tjekkiet og Slovakiet
 Korona (Månen) – en lysende skive omkring Månen
 Korona (solen) – en betegnelsen for Solens yderste lag

Se også
 Coronavirus – et virus i familien Coronaviridae, herunder SARS-CoV-2
 Koronaudladning – et elektrisk udladningsfænomen
Corps diplomatique

Corps diplomatique (forkortet CD), det diplomatiske korps, er en betegnelse for de udenlandske ambassader i et land betragtet under ét.

Den af ambassadørerne i et land, som har haft posten længst, kaldes det diplomatiske korps' doyen og varetager det diplomatiske korps' fælles interesser over for protokollen i opholdslandets udenrigsministerium. I katolske lande er Den Hellige Stols ambassadør normalt doyen, uanset anciennitet.

Ved siden af det diplomatiske korps findes det konsulære korps.

Sommetider ses biler tilhørende diplomater med et CD-mærkat i stil med de nationale kendingsbogstaver.

Diplomati
Cortes Generales

Cortes Generales er Spaniens lovgivende forsamling, opdelt i to kamre, senatet og kongressen.

Cortes Generales' historie

Begyndelse: Det feudale system (700 – 1100-tallet) 
Cortes begyndte som en del af middelalderens feudale system. Datidens Corte var et rådgivende råd, skabt af højerestående feudale magthavere, der stod kongen nær. Castiliens og Leóns Cortes blev slået sammen i 1188 og blev dermed den første spanske regering, som kunne kalde sig repræsentativ. Førhen var adelen og ikke-adelige adskilt fra hinanden i tre forskellige rum.

Parlamenter
Spanien
Politiske forsamlinger
Così fan tutte

Così fan tutte er en opera af Wolfgang Amadeus Mozart. Titlen, som i reglen bevares i sin italienske form, selv når operaen synges i dansk oversættelse, betyder "Sådan gør alle kvinder" (tutte er hunkønsformen af tutti).

To venner klæder sig ud som "albanere" (med overskæg) og kurtiserer hinandens forlovede for at teste deres troskab. Pigerne lader sig forføre og underskriver ægteskabskontrakter med deres nye bejlere. Til slut afslører vennerne deres sande identitet, alt bliver tilgivet, og de fire synger om det prisværdige i at kunne acceptere både medgang og modgang i livet.

Operaen blev opført i København allerede i 1798 som den første Mozart-opera, men hurtigt taget af plakaten igen på grund af den vovede handling. Adam Oehlenschläger skrev en ny tekst med en mere stueren handling (Flugten af Klosteret) i 1826.

Eksterne henvisninger 

Operaer af Wolfgang Amadeus Mozart
Operaer på italiensk
County

County er en engelsk betegnelse for sub-regional administrativ inddeling i enheder med et nationalt defineret grad af selvstyre samt politisk, administrativt og økonomisk råderum. Kategorien er vidtspændende fra historiske grevskaber ("count" er engelsk for greve) i England og Wales til det engelske ord for de tidligere danske amter.

Betegnelsen stammer fra middelalderen, hvor et grevskab var et landområde, som var under jurisdiktion af en greve. Betydningen er siden gå hen til at være en geografisk administrationsenhed, en mellemting af en stor delstat eller provins, og et mindre byområde, kommune eller distrikt. Den administrative anvendelse og fastsættelse af et county og dets grænser afviger i mange tilfælde betydeligt fra de oprindelige grevskabers areal.

Et county er typisk ansvarlig for føring af registre, valgstyrelse og retslig administration samt lokale folkeskoler, sundhedsopgaver, social-, børne- og ældreforsorg, m.m.

Irland 

Republikken Irland er inddelt i 26 traditionelle counties, hvoraf de fleste er sammenfaldende med den moderne administrative inddeling som styres af 29 county councils og 5 med disse ligestillede city councils. Den irske county-inddeling blev oprindelig foretaget af det engelske styre i 1100- og 1200-tallet og havde til formål at tilpasse den irske administrative struktur til den engelske. Nordirland inddeles traditionelt i 6 counties hvis funktion dog blev afskaffet ved en administrativ reform i 1973.

USA 

I USA er næsten alle delstater inddelt i counties. Det mindst folkerige county har et indbyggertal som blev estimeret til 86 (i 2019) - Kalawao County.

Referencer

Se også 
 Skotske regioner

Counties
Statskup

Et statskup (coup d'état, paladsrevolution, kup) er en magtovertagelse, hvor oprøret udspringer blandt systemets egen magtelite. Står militæret bag kuppet, anvendes ofte betegnelsen militærkup.

Et statskup karakteriseres ved at det oftest gennemføres af en lille gruppe, som kun udskifter de øverste politiske ledere. Derved adskiller det sig fra en revolution, som normalt realiseres af en større gruppe, der gennemfører en mere gennemgribende statsomvæltning, der ændrer det politiske system radikalt.

Det er af nogle debattører  hævdet, at Den danske påskekrise i 1920 udgjorde et statskup. Under påskekrisen blev den Radikale regering, der var støttet af Socialdemokratiet afsat af kong Christian X, der i stedet indsatte en regering ledet af Otto Liebe, der imidlertid kort efter af kongen efter pres blev erstattet af en upolitisk regering, der skulle forestå afholdelsen af et Folketingsvalg.

Eksisterende ledere, der erobrede magten via statskup 
 Teodoro Obiang Nguema Mbasogo, præsident i Ækvatorial Guinea (1979–)
 Blaise Compaoré, præsident i Burkina Faso (1987–)
 Omar Hasan Ahmad al-Bashir, præsident i Sudan (1989–)
 Yahya Jammeh, præsident i Gambia (1994–)
 François Bozizé, præsident i Den Centralafrikanske Republik (2003–)
 Ely Ould Mohamed Vall, formand for Military Council for Justice and Democracy i Mauretanien (2005–)
 Prayuth Chan-o-cha, premierminister i Thailand (2014-)

Historiske registreringer 

 15. august 1975 - Bangladeshs præsident Sheikh Mujibur Rahman dræbes under et blodigt militærkup i Bangladesh

Referencer 

Politik
Cracker

En cracker er typisk en person, som begår It-kriminalitet f.eks. ved ulovligt at bryde ind i computersystemer via Internettet, telefonnettet eller på anden måde. Udtrykket bruges også om en person der bryder kopibeskyttelsen på kopibeskyttet proprietært software, så det (ulovligt) kan kopieres. Det er her primært distributionen af den kopierede software der er ulovlig. Det er nemlig lidt af en gråzone, idet selve det at udvikle teknikken til omgåelse af kopibeskyttelsen, ikke nødvendigvis er ulovlig. Derfor bevæger det sig tilsyneladende ind på hackerens område; men her må vi se på intentionen.  Hvis intentionen er at begå kriminalitet eller bistå kriminelle, må det strengt taget høre ind under crackning.

Et eksempel på crackere kan være personer der fremstiller programmer, der kan generere såkaldte CD-keys, som skal bruges for at installere mange programmer fra en CD-ROM eller DVD-ROM. Mange firmaer beskytter deres programmer med sådanne koder, der følger med de lovlige kopier af programmerne, og skal indtastes når programmet skal installeres på køberens computer. En måde at beskytte sig imod ulovligt genererede CD-keys kan være at ændre grupperingen af tegnene i koden, når der udgives nye versioner af programmerne. Hvis der skal være 25 tegn i koden, kan man fx vælge at gruppere tegnene i 4 grupper på 5 tegn i én version, og 5 grupper på 4 tegn i en anden.

Ordet cracker blev formodentlig først for alvor taget i brug, efter filmen War Games (premiere i USA d. 3 .juni 1983; dansk premiere 7. oktober 1983) som fik pressen til at adoptere udtrykket hacker som en betegnelse for en IT-kriminel.  Ideen med ordet cracker var at give pressen et nyt udtryk, der dækkede over IT-kriminelle, så hackerne ikke blev mistænkeliggjort.  Indtil videre er det dog kun lykkedes med moderat succes, store dele af pressen bruger stadig ordet hacker i betydningen cracker. Nogle foretrækker af samme grund at bruge ordet hacker om en cracker der bryder ind i andre computersystemer ulovligt. I Danmark blev risikoen for kriminelle indbrud i computersystemer og ødelæggelse af bevaringsværdige data formentlig tidligst nævnt i artiklen "Fiche & Chips - eller den trykte bog"  af Poul Steen Larsen (i: Festskrift til Preben Kirkegaard. København: Danmarks Biblioteksskole. (Januar) 1983; s. 182-96)

Se også 
Hacker (Ordet hacker bliver typisk  brugt i betydningen IT-lovbryder (cracker) af pressen).
Software cracking

It-kriminalitet
It-forbrydere
Crawl

Crawl er en bestemt svømmestilart og er på visse distancer en olympisk disciplin. Crawl er den hurtigste af de traditionelle svømmemetoder og formodentlig også den mest anvendte blandt amatører. Ofte bruges definitionen fri svømning dog om løb, hvor der svømmes crawl, idet alle svømmearter som udgangspunkt kan anvendes.

Crawl 
Crawl foregår på maven, og hovedet ligger stille, mens man bevæger arme og ben skiftevis. Kroppen roterer fra side til side. Armtaget hjælper til bedre rotation. Benene laver en opadgående bevægelse og et nedadgående spark. Armtaget starter, når armen er fremme foran hovedet. Der trækkes gennem vandet ned til hoften, hvor armen føres op over vandet og frem foran hovedet. Her sættes hånden først i vandet igen, og der kan tages et nyt armtag. Armene bevæger sig omtrent modsat hinanden.

Ved mindre stævner og turneringer konkurreres der på mange forskellige distancer. Ved store mesterskaber som EM, VM og OL svømmes der crawl på følgende distancer:
 50 meter.
 100 meter.
 200 meter.
 400 meter.
 800 meter.
 1500 meter.
 4 ×100 meter fri.
 4 ×200 meter fri.

Desuden indgår stilarten i følgende discipliner:
 100 meter individuel medley.
 200 meter individuel medley.
 400 meter individuel medley.
 4 ×100 meter holdmedley.

Diskvalifikation 
I crawl/fri kan man blive diskvalificeret ved tyvstart, hvis der ingen berøring er ved vendingen, eller hvis man går på bunden.

Det er ikke tilladt at svømme mere end 15m ud under vandoverfladen. Efter hver vending skal man altså have brudt vandoverfladen inden 15 metermærket er nået

Fri svømning 
Crawl den mest anvendte svømmeart under frisvømning (freestyle), da det for det meste er den hurtigste måde at svømme på.

Svømmestile
Creditanstalt

Creditanstalt, der blev grundlagt i 1855 med forbindelser til den østrig-ungarske adel og bankierfamilien Rothschild, var verdens første investeringsbank.

Banken var katalysator for mange af de vigtigste infrastrukturprojekter, der blev gennemført i habsburgernes sidste regeringsår i Østrig-Ungarn. I årerne efter Første Verdenskrig blev banken involveret i en voldsom spekulation, og fremstod umiddelbart som meget succesrig.
Selv efter krakket på Wall Street i 1929 forsøgte banken at bevare facaden, men det økonomiske tilbageslag der fulgte
gjorde banken de facto insolvent, og da boblen sprang den 11. marts 1931 sendte det chokbølger gennem verdens finansielle system.

Banker fra Østrig
Investeringsbanker
Etableret i 1855
Ophørt i 2008
Crescendo

Crescendo (ital., præs. part. af lat. crescere 'at vokse') er en musikalsk betegnelse for gradvis tiltagende lydstyrke. Aftagende lydstyrke betegnes decrescendo/diminuendo. Crescendo noteres ved en kile som gradvist bliver bredere og bredere, i takt med at musikkens volumen øges. Efter kilen noteres der ofte en dynamikangivelse, så man ved hvilken lydstyrke der er endestationen.

Se også 
 Foredragsbetegnelser
 Italienske og franske musikudtryk

Musikudtryk
Krydstogt

Et krydstogt er en turistrundrejse til søs.

Litteratur 
 
 
 

Turisme
Søfart
Culpa

Culpa er et juridisk udtryk (der stammer fra latin) for: skyld, brøde, uagtsomhed, forseelse, synd. Det er en grundlæggende retsgrundsætning som, selvom den ikke er nedskrevet i dansk lov, udgør dansk rets almindelige erstatningsgrundlag uden for kontraktforhold.

En person, der volder skade, siges at have handlet culpøst eller have overtrådt culpareglen, hvis vedkommende har handlet forsætligt eller uagtsomt. Ved vurderingen af, om der er handlet culpøst, ser man på, om den skadegørende handling afveg fra et på handlingens tidspunkt anerkendt adfærdsmønster.

Culpa er ikke nævnt i en lov; men culpa er nævnt i eksempelvis Retssikkerhedsvejledningen nr 9330 af 21/03/2019 på retsinformation.dk.

Før i tiden brugte man en fiktiv gennemsnitsperson, en såkaldt bonus pater familias, og sammenlignede den skadegørende handling med hvilken reaktion denne ufejlbarlige person ville have udøvet. Men i erkendelse af ingen mennesker er ufejlbarlige, er denne vurderingsmetode på kraftigt tilbagetog.

For at en person kan idømmes erstatningsansvar, med culpa som ansvarsgrundlag, er der nogle kumulative betingelser, der skal være opfyldt:

 Der skal være lidt et tab.
 Tabet skal kunne kapitaliseres/gøres op i penge (affektionsværdi er et eksempel på en værdi man ikke kan kræve erstatning for; hvorimod fysiske personskader godt kan kapitaliseres).
 Der skal være årsagssammenhæng mellem den culpøse handling og det indtrådte tab (kausalitet).
 Den indtrådte skade skal være påregnelig (dvs. typisk af sin art, i forhold til den culpøse handlingen) (adækvans).
 Tabet må som udgangspunkt ikke være dækket af en tingsforsikring (fx en kaskoforsikring af en bil). Hvis tabet er dækket af en forsikring, skal forsikringen dække tabet direkte overfor skadelidte, hvorefter forsikringsselskabet har regres mod skadevolderen.
 Der må ikke foreligge nogen objektiv ansvarsfrihedsgrund, fx samtykke, negotiorum gestio (uanmodet hjælp til at afværge en foreliggende skade), nødværge og nødret.

Videre læsning 
Kapitel 4 i Bo von Eyben & Helle Isager: Lærebog i erstatningsret. 9. udgave. 2019. Djøf Forlag. 

siderne 106 - 107 i Bo von Eyben: Juridisk Ordbog. 14. udgave. 2016. Karnov Group.

Referencer

Se også 
 Synd; om culpabegrebet i teologisk sammenhæng
 Objektivt ansvar

Jura
Retsvidenskab
Juridiske begreber
Kumulus

Kumulus eller Kumulusskyer (latinsk: cumulus betyder 'høj, dynge, toppunkt) er en type skyer. De er kuppelformede, flade i bunden, men med et mønster næsten som et blomkålshoved ovenover. På vejrkort angives de med symbolet Cu.

Kumulus dannes i troposfæren. Normalt forekommer de i 500-6000 meter spredt over himlen eller i sammenpakkede grupper. Skyerne dannes ved at varm luft med vanddamp bevæger sig opad og herved afkøles ved den såkaldte tør-adiabatisk proces. Når afkølingen når luftmassens dugpunkt i kondensationsniveauet, vil vanddampen begynde at fortættes til bittesmå vanddråber. Skyernes flade underside "afslører" den højde kondensationsniveauet ligger i.

Som regel bliver kumulusskyer ikke højere, end hvad svarer til det blomkålsagtige. Nogle gange kan de dog blive som små tårne; da kaldes de for "opptårnet cumulus" (Tcu). Hvis atmosfæren er meget ustabil, ender man med en anden slags sky, nemlig en stor cumulonimbus (Cb), eller "uvejrssky".

Kumulus er tegn på termik, og er godt vejr til svæveflyvning.

Cumulusarter 
Flere arter af skyer hører til slægten cumulus. Her er nævnt flere.

Cumulus humilis 

Cumulus humilis eller godtvejrscumulus er en form for kumulussky og den mindste af slagsen. Skyen er lavthængende og blomkålsformet og giver ingen regn.

Cumulus humilis opstår ved, at vanddamp fortættes i en forholdsvis lav højde og danner en blomkålsformet sky. Højden er normalt 600 meter i fugtige områder, mens den kan være op til omkring 1000 m i tørre områder. Derefter sørger svag konvektion, dvs. en svag grad af opadstrømmende luft, for, at skyerne får deres endelige form, der oftest består i rundede toppe og flade undersider. Manglende konvektion gør, at skyer ikke kan dannes over Antarktis. Et krav til disse skyer, hvis de skal kunne kaldes cumulus humilis, er, at de, set fra jorden, skal hænge i en højde, der er mindre end deres bredde.

Cumulus mediocris 

Cumulus humilis kan udvikle sig til cumulus mediocris ved at den opadstigende luftmasse fortsætter sin opstigning. Oversiden på cumulus mediocris er kuppelformet, men den vertikale udstrækning er ikke særlig stor.

Cumulus congestus 

Cumulus congestus er cumulus skyer hvor opstigning af luftmassen fortsætter opad og skyen tårner sig op, og skyen kaldes derfor også optårnet cumulus. Ofte vil der forekomme nedbør fra denne skytype. Cumulus congestus skyer hvorfra der dannes flere optårninger fra en fælles base kaldes også cumulus castellanus.

Se også 
 Atmosfære
 Meteorologi
 Vejr

Fodnoter

Kilder 

 Burroughs, William J.; Crowder, Bob; Robertson, Ted; Vallier-Talbot, Eleanor; Whitaker, Richard. Gyldendals bog om vejret (2. reviderede udgave), Nordisk Forlag A/S 2002. .
Curitiba

Curitiba er hovedstaden i den brasilianske delstat Paraná. Indbyggertallet er . Byen ligger på et plateau 951 meter over havets overflade. Den ligger 105 km vest for havnebyen Paranaguá.

I Curitiba ligger bl.a. Oscar Niemeyers Museum, der hædrer arkitekten og byplanlæggeren Oscar Niemeyer.

Referencer

Eksterne henvisninger
Curriculum vitæ

Et curriculum vitæ eller curriculum vitae (forkortes CV eller cv) er en kort levnedsskildring, der oplyser om uddannelses- og erhvervsmæssige kvalifikationer, og som anvendes i forbindelse med skriftlige jobansøgninger.

Cicero var ophavsmand til ordet curriculum vitæ (latin for "livsløb").

Kilder/henvisninger 

 Politikens betydningsordbog (af 1996)

Erhvervsliv
Cyklamat

Cyklamat eller cyclamat er et kunstigt fremstillet sødemiddel, som er svagere end sakkarin. Det bruges især til levnedsmidler med reduceret fysiologisk brændværdi.

Cyklamat forekommer som hvide, lugtløse krystaller med en sødmegrad på 35 gange sødmen af husholdnings-sukker (saccharose). Cyklamat kan optages af den menneskelige organisme i varierende grad, men kan dog ikke forbrændes. Derfor regnes cyklamat til sødestoffer.

Det varmestabile cyklamat øger virkningen af andre sødemidler og sukkererstatninger og bliver derfor ofte brugt i kombination med andre stoffer. Fødevareindustrien bruger det som sødestof i energireducerede eller sukker-fri fødevarer. Det findes også i detailhandelen med henblik på forbrug i private husholdninger og til bordbrug i tabletform, flydende form og som pulver til "drys"-dosering.

ADI værdi (acceptabel daglig indtagelse): 7 mg/kg legemsvægt.

Cyklamat produceres ved kemiske reaktioner fra cyclohexylamin og sulfaminsyre. 
Cyklamat udskilles af kroppen i stort set uændret form. Tarmbakterier kan omdanne en del af cyclohexylamin. Dette stof er i dyreforsøg vurderet som ansvarlig for skader på testikler og sæd. Men da doseringen af stoffet til forsøgsdyrene var meget høje, må en formodning om tilsvarende risiko for sundhedsskadelige virkninger med cyclamat i menneskekroppen vurderes som værende lav. Europa-Kommissionen pålagde dog en meget lav ADI og forbød sødestof i nogle fødevarer som slik eller tyggegummi hele vejen igennem. Desuden blev de maksimalt tilladte niveauer af cyklamat i levnedsmidler reduceret. ADI for cyclamat end 7 mg pr kg kropsvægt er let at nå, især ved indtagelse i form af cyklamat-sødet drikkevarer.

I USA har cyklamat været forbudt siden 1969, efter at dyreforsøg antydede, at det kunstige sødestof skulle være kræftfremkaldende. De bagvedliggende undersøgelser er kontroversielle, og resultaterne har ikke været bekræftet i andre undersøgelser. Ifølge International Sweeteners Association har omkring 75 undersøgelser dokumenteret, at cyclamat er uskadelig i doser over menneskets almindelige forbrug .

Trivia 
Cyklamat blev opdaget under et forsøg i 1937 ved University of Illinois af ph.d.-studerende Michael Sveda. Sveda arbejdede i laboratoriet på en syntese af febernedsættende medicin. Han lagde sin tændte cigaret på laboratoriebordet, og da han tog den tilbage i munden, mærkede han den søde smag af cyklamat.

Kilder/henvisninger 

Kunstige sødemidler
Cyril Northcote Parkinson

Cyril Northcote Parkinson (30. juli 1909 – 9. marts 1993) var en engelsk marinehistoriker med udpræget sans for politik.

Han blev kendt i 1958 for "Parkinsons lov eller stræben efter fremgang". Den indeholder en lang række vittige, paradoksale og ironiske paragraffer som "Det er nu fastslået, at den gennemtænkt fuldkomne indretning kun forekommer i foretagender på sammenbruddets rand". (Parkinson giver eksempler som Versailles og Peterskirken). Og: "Inkompetente ledere omgiver sig med inkompetente ansatte".

Personer fra England
Cæsar

Cæsar, CAESAR eller caesar kan henvise til flere artikler:

Julius Cæsar, også Gaius Julius Cæsar (12. juli 100 f.Kr. – 15. marts 44 f.Kr.) – hersker over Rom 

En række personer og titler har taget deres navn efter Julius Cæsar:
Cæsar Augustus (23. september 63 f.Kr. – 19. august 14 e.Kr.) – Julius Cæsars adoptivsøn, som tog navn efter ham; første kejser af Rom
 Efter Augustus blev Cæsar et almindeligt tilnavn for romerske kejsere, og efterhånden blev det nærmest opfattet som en titel
Cæsar (titel) (på klassisk latin omtrent udtalt "kaisar") er den oprindelige latinske form af det germanske ord kejser og det slaviske zar (denne brug er naturligvis afledt af brugen af Cæsar som tilnavn til romerske kejsere)
Cæsar (protestsanger) – dansk protestsanger med det borgerlige navn Bjarne Bøgesø Rasmussen (15. maj 1938 – 22. april 2000) 
 Cæsar (drengenavn) – et ministerielt godkendt drengenavn
 Caesar (drengenavn)
 Caesar (efternavn)
 Arthur Caesar - var en manuskriptforfatter
 CAESAR (artillerisystem) - en franskudviklet selvkørende 155 mm haubits

Se også
 Caesars - band
 Cæsarea
 César (drengenavn)
 Kaiser - udtales på samme måde som klassisk latinsk caesar
 Kejser - udtales på samme måde som klassisk latinsk caesar
 Kajser - udtales på samme måde som klassisk latinsk caesar
 Zar - afledt af caesar
Cølibat

Cølibat betyder kønslig afholdenhed. Ordet stammer fra latin caelibatus (= ugift stand) af latin caelebs (= ugift) fra protoindoeuropæisk *kaiwelo- (= alene) og lib(h)s- (= levende). 

I den vestlige verden er begrebet mest kendt og udbredt i Den katolske kirke, hvor alle præster efter 1074 skulle leve i cølibat, ligesom det gælder for klosterviede. For præster er det blevet modereret til, at de kan have familie, hvis de var gift, inden de er blevet diakonviet. Dette krav var én af de anstødsstene, der satte reformationen i gang.

I Østen har cølibatet været en del af munkeordener i bl.a. buddhismen og hinduismen.

Både Den katolske kirke og i de orientalske religioner fremhæver, at ideen med cølibat er sublimering af seksualenergien – dvs. ved afholdenhed kan fokus rettes mod religionen.

Cølibat hos katolsk gejstlighed 
I 200- og 300-tallet var gifte præster det mest almindelige. Men i de romerske provinser Africa, Egypten og Syrien var man begyndt at vælge biskopper og præster fra asketernes rækker, og de levede i cølibat. Tertullian og Origenes talte for det ønskelige med afholdende gejstlige: (1) Præsten som et "eskatologisk tegn", når han med sin livsførsel viste til den paradisiske tilstand, en tilstand fri for concupiscentia; (2) præsten kan derved vie sig "udelt og helt" mod Herren og (3) dermed være "mere effektiv" i sin tjeneste. (4) Der anførtes også et argument om "rituel renhed": Den præstelige munus sanctificandi skulle helst udøves af en mand, som var rituelt ren, og seksuelt samvær var en af flere ting (som menstruationsblod), der blev anset som uforenligt med rituel renhed. I 742 erklærede pave Zakarias, at biskopper og præster, der levede i utroskab eller havde mere end én kone, ikke måtte udføre religiøse ritualer. I 1000-tallet gik gregorianske reformatorer i spidsen for en organiseret kampagne mod gejstlige ægteskaber. Det var pave Gregor 7. (1073-1085), som fik gennemført cølibatet. Han forklarede ved synoden i Rom i 1074, at den, der ønsker et åndeligt embede, må forpligte sig til at leve i cølibat; men da biskoppen i Paris beordrede sine præster til at forlade kone og børn, jagede de ham ud af katedralen. I 1077 rapporterede pave Gregor, at præsteskabet i Cambrai have pågrebet en tilhænger af præsteligt cølibat og brændt ham levende. Det kom også til voldelige optøjer i England, Tyskland og Italien i den anledning.

Henvisninger 

Sexologi
Religion
Dalap-Uliga-Darrit

Dalap-Uliga-Darrit betegner det samlede statistiske område af de tre øer Delap, Uliga og Darrit (og nogle mindre øer), der er placeret i den østlige del af Majuro i stillehavsrepublikken Marshalløerne.

Delap-Majuro Darrit danner det fortættede byområde af kommunen Majuro, hovedstaden i Marshalløerne, hvor offentlige bygninger og ambassader er koncentreret.

Eksterne henvisninger 

Marshalløerne
Dansk Jagtforsikring

Dansk Jagtforsikring A/S er et selskab der tegner ansvarsforsikring knyttet til jagttegnet, dækkende person- og tingskade samt hundeskader, som en jæger forvolder i relation til anden person under jagtudøvelse i Danmark eller det øvrige Europa.

Lovpligtig forsikring 
Det er lovpligtigt at have en ansvarsforsikring for at drive lovlig jagt i Danmark. Naturstyrelsen har indgået en overenskomst med Dansk Jagtforsikring A/S, hvorefter dette selskab for en årlig præmie på 35 kr., der opkræves af Naturstyrelsen sammen med jagttegnsafgiften, påtager sig at udrede de erstatninger, som jagttegnsløseren måtte blive ansvarlig for.

Jægerne kan blive fritaget for at betale præmien, hvis man kan dokumentere, at man har en anden forsikring, der dækker de skader, man måtte anrette ved skudafgivelse under jagt.

Ejerskab 
Staten ejer 51 % af aktierne, og Danmarks Jægerforbund ejer 49 %.

Kilder/eksterne henvisninger 
 SNS om jagtansvarsforsikringen

Jagtterminologi
Jagtforsikring, Dansk
Virksomheder i København
Jagtforsikring
Etableret i 1946
Dar es-Salaam

Dar es-Salaam er den største by (4,364,541 indbyggere ifølge estimat fra 2012) og den administrative hovedstad i Tanzania. Byens navn betyder "fredshavnen". I praksis fungerer Dar es-Salaam som hovedstad, selv om Dodoma er hovedstad for den lovgivende og dømmende myndighed i Tanzania.

Klima

Noter 

 
Byer i Tanzania
Darjeeling

Darjeeling er en by i den indiske stat Vestbengalen, og den er hovedby for regionen af samme navn, som ligger ved foden af Himalayabjergene i højder mellem 2.000 og 3.000 meter over havet. Regionen er bedst kendt for sin teproduktion. Darjeeling anses af mange for at være det fineste mærke blandt de såkaldte "sorte" teer. I de senere år er området også begyndt at producere oolong og hvide teer.

Byen Darjeeling har forbindelse til omverdenen via en 80 km lang, smalsporet bane ("the Toy Train") til byen Siliguri eller ad en landevej, som følger og krydser banen adskillige gange.

Byer i Vestbengalen
Te
Dart

Dart er et pilespil, der er fast tilbehør på engelske pubber. Dog har spillet de seneste år udviklet sig meget, og i dag er dart også blevet en anerkendt sport rundt i verden, hvor også pengepræmierne har fulgt med udviklingen. 

Gerwyn Price vandt VM 2021 og vandt dermed en præmiesum på 500.000 GBP. 

I spillet går det ud på – ved hjælp af dartpile – på færrest mulige forsøg at spille sig fra 501 points ned til præcis 0 point.

Der skal afsluttes med en Double eller Rød Bull.

Dette gøres ved at ramme en dartskive, fra hvilken kasterens fødder skal være placeret i en afstand af mindst 2,37 m. Skiven skal placeres på en lodret væg sådan, at midten af bull, som er skivens centrum, er 173 centimeter over gulvet.
Hver spiller har tre pile pr. runde.

Dansk Dart Union

Dart i Danmark er organiseret under Dansk Dart Union - Dansk Dart Union er medlem af World Darts Federation og DIF

Profesionelle spillere i dart 
Der er to forbund PDC og BDO der hvert år arrangerer en række turneringer i dart, for de bedste spillere i verden deriblandt verdensmesterskabet i dart. I de to forbund kan nævnes en række stjernespillere i sporten heriblandt den 16 dobbelte verdensmester Phil Taylor, der spiller i forbundet PDC, mens den 3 dobbelte verdensmester Martin Adams spiller i BDO. Der har været en række heftige debatter om hvilket forbund der er bedst, siden PDC blev dannet i midten af 1990erne, da en række af de professionelle dartspillere i BDO, var utilfredse med forholdende (kilde mangler).

En dartspillers indtjening af præmiepenge varierer meget i forhold til hver enkel dartspillleres præsentationer, men på en klart førsteplads finder vi Michael Van Gerwen med en samlet indtjening på £9,2 millioner (2020), og på anden pladsen Phil Taylor med en indtjening på, £7,5 millioner (2017)

BDO Verdensmesterskaberne

(NB: Er hentet fra en den engelsk wikipedia-side omhandlende BDO World Championship)

PDC Verdensmesterskaberne

(NB: Er hentet fra en den engelsk wikipedia-side omhandlende PDC World Championship)

Se også 

 Dansk Dart Union

Eksterne kilder

Legetøj
Data (flertydig)

Data har flere betydninger:
 Data (datalogi) — oplysninger lagret, anvendt, læst, skrevet eller på anden måde behandlet af en computer
 Data (videnskab) — det sæt af observationer, der danner grundlag for en videnskabelig analyse og konklusion
 Data (Star Trek) — en karakter i Star Trek–universet fra serien Star Trek: The Next Generation

Se også
 Kendsgerninger.
Dato

Dato (af latin dare "give") har flere betydninger:

 Dato (avis) – en tidligere dansk gratisavis.
 Dato – et dansk electronica producerteam bestående af David Kosteljanetz og Thomas Erichsen
 Fødselsdato – den dato, hvor man blev født
 Juliansk dato – antallet af dage siden mandag den 1. januar 4713 f.Kr i forhold til den ekstrapolerede julianske kalender
 Valørdato – i banksammenhæng den dato, hvor en saldoændring har rentemæssig virkning fra

Se også
 Datering – angive eller fastslå dato
 Datolinjen – en markeringslinje, som på jordkloden nogenlunde følger meridianen 180 grader fra Greenwich gennem Stillehavet
 Kulstof 14-datering – en metode til datering
 Mærkedag – en dag, hvor man fejrer årsdagen for en bestemt begivenhed
Datolinjen

Datolinjen er en markeringslinje, som på jordkloden nogenlunde følger meridianen 180 grader fra Greenwich gennem Stillehavet.

Tidszonen der befinder sig lige vest for datolinjen er således den første tidszone hvor datoen skifter i hvert døgn.
I de følgende 23 timer følger de øvrige 23 tidszoner efter.
Landene lige vest for datolinjen er derfor de første til at fejre nytår, og landene lige øst for datolinjen de sidste.

Når man passerer datolinien mod vest, lægger man 1 døgn til, og hvis man rejser mod øst, trækker man 1 døgn fra.

Døgnet bliver længere ved rejse mod vest, og kortere ved rejse mod øst.

En time svarer til 15 længdegrader.

Se også 
 antarktis
 arktis
 meridian
 nordpolen
 Skt Hans
 sydpolen
 vendekreds
 Ækvator

Tidsbestemmelse
Geografiske betegnelser
Kartografi
Kalendere
De Frisiske Øer

De Frisiske Øer er en øgruppe i Nordsøen, der kan inddeles i tre undergrupper:
De Vestfrisiske Øer
De Østfrisiske Øer
De Nordfrisiske Øer
De lystige koner i Windsor (opera)

De lystige koner i Windsor (Die lustigen Weiber von Windsor) er en opera i tre akter af Otto Nicolai. Den tyske libretto, der bygger på skuespillet The Merry Wives of Windsor af William Shakespeare, er skrevet af Salomon Hermann von Mosenthal. Den blev uropført på Königliches Opernhaus i Berlin den 9. marts 1849.

Handlingen udspiller sig i Windsor omkring 1600.

Også Verdi skrev en opera over Shakespeares skuespil. Falstaff er en opera, mens Nicolais version er et syngespil, der har talt dialog imellem de musikalske numre.

Operaer på tysk
De tre musketerer

De tre musketerer () er en roman af Alexandre Dumas, d. æ.

Romanen udkom som føljeton i tidsskriftet Århundredet (fr.: Le Siècle) fra 14. marts til 14. juli 1844. Bogen blev udgivet samme år på forlaget Baudry som den første i en trilogi, der også omfatter Tyve år efter (fr.: Vingt ans après) fra 1845 og Musketerernes sidste bedrifter (fr.: Le Vicomte de Bragelone) fra 1850. Hele trilogien spænder over tidsrummet fra Anna af Østrig til Louis XIV's første regeringsår.

Romanen bygger på mémoires de M. D'Artagnan af Gatien de Courtilz de Sandras, som udkom fra 1700 til 1701.

De tre titelpersoner er Athos, Porthos og Aramis. Athos beskrives som en mand, der elsker vin og er meget følelsesladet. Porthos er den vilde, der i slåskampene altid gerne vil slås mod to på én gang. Aramis er den fredsommelige, der tilhører Kirken og det åndelige liv. De tre har det kendte motto: "En for alle og alle for en". D'Artagnan bliver optaget i de tres forbund.

Historien om D'Artagnan fortsættes i Tyve år efter og Musketerernes sidste bedrifter.

 Bogens personer 
Efter optræden i romanen.

 D'Artagnan
 Rochefort
 Lady de Winther (Mylady)
 Hr. de Tréville
 Athos (comte de la Fère)
 Porthos (du Vallon) (senere Baron du Vallon de Bracieux de Pierrefonds)
 Aramis (Chevalier d'Herblay)
 Madame Bonacieux

 Filmatiseringer De tre musketerer er blevet filmatiseret mange gange; herunder ved:
 The Three Musketeers, en amerikansk stumfilm fra 1916.
 De tre Musketerer, en fransk stumfilm fra 1921
 De tre Musketerer, en amerikansk stumfilm fra 1921
 I 1933 blev den første talefilm indspillet med John Wayne i rollen som d'Artagnan.
 I 1948 instruerede George Sidney en filmatisering med titlen De tre musketerer med Gene Kelly i rollen som d'Artagnan.
 I 1973-1974 instruerede Richard Lester to sammenhængende filmatiseringer med Michael York i rollen som d'Artagnan; der kom en 3'er i 1989 og en 4'er i 2004.
 I 1993 producerede Disney De tre musketerer med Charlie Sheen, Kiefer Sutherland og Tim Curry i hovedrollerne.
 I 1998 kom Manden med jernmasken hvor de tre musketerer også er med.
 I 2004 producerede Disney en tegnefilmsversion med Fedtmule, Mickey Mouse og Anders And i hovedrollerne.
 De tre musketerer (2005) er en lettisk dukkefilm med delvis dansk finansiering.
 De tre musketerer (2011) som en kombineret fransk, tysk og engelsk produktion i 3D.

 Litteratur 
 Else Christensen: Musketererne'' (Illustreret Videnskab - Historie nr. 2, 2010)

 
Tre Musketerer, De
Debugger

En debugger (afluser på dansk) er et program, man anvender til at fejlfinde kildekode med.

En debugger kan bruges på flere måder. Hvis et computerprogram er gået ned, og der er dannet et dump, kan en debugger sammenholde det med programmets kildekode og vise, hvor fejlen opstod. Man vil også kunne se, hvilke data programmet arbejdede med. Man kan også bruge en debugger til trinvis gennemgang af et program eller dele af det. Efter hvert trin kan man se, hvad der er sket med programmets variabler.

For at få debuggeren til at give nok information er det normalt nødvendigt at oversætte programmet med specielle indstillinger, der sørger for, at navne på variabler gemmes i det oversatte program. Det kan også være nødvendigt, at undgå automatisk optimering af programmet.

Se også
 LLDB (debugger)
 GNU Debugger

Udviklingsværktøjer
December

December måned er opkaldt efter decem, latin for "10" (idet marts var årets første måned i den romerske kalender). Ældre dansk navn Kristmåned.

December i Danmark

Normaltal for december 
 Middeltemperatur: 2,8 °C
 Nedbør: 70 mm
 Soltimer: 42

Vejrrekorder for december måned 

 1890 – Den tørreste med kun 7 mm nedbør.
 1953 - Den højeste lufttemperatur målt i december: 14,5 °C i Nordby på Fanø.
 1959 – Den solfattigste med kun 8 soltimer.
 1981 – Den koldeste december med en middeltemperatur på -4,0 °C. Max- og minimumtemperaturen var hhv. 9,6 og -25,6 °C (rekord for december), målt i Døvling.
 1985 – Den vådeste med hele 140 mm nedbør.
 1999 – 3. december er en orkan den mest ødelæggende naturkatastrofe i Danmark.
 2006 – Den varmeste december med en middeltemperatur på 7,0 °C. Max- og minimumtemperaturen var hhv. 14,2 og -3,7 °C.
 2009 – Det blev landsdækkende hvid jul i 2009 og det har det ikke været siden 1995.
 2010 – Den solrigeste med hele 81 soltimer. Det blev også landsdækkende hvid jul i 2010 og det er første gang i vejrhistorien at Danmark oplever to landsdækkende hvide jule i træk. Bornholm fik mest sne i Nordeuropa denne vinter. Besøgende strandede i Rønne og måtte indkvarteres i idrætshallen og på Almegårds Kaserne i Rønne 23. og 24. december. Det var forbundet med livsfare at køre ud på øen. Snescootere måtte benyttes af politiet. Militærkøretøjer, bl.a. pansrede mandskabsvogne, blev sat ind til person- og anden transport, snerydning og -transport. De pansrede mandskabsvogne og Unimogerne satte sig fast og måtte graves fri af sneen.

Ekstern henvisning 

 Dmi: Månedens vejr 
 Ekstremt vejr på Bornholm. Bornholms Brandvæsen. Konference Høje-Taastrup den 1. marts 2012.

Måneder
Deflation

Deflation er prisfald, modsat inflation. Inden for økonomisk videnskab betegner deflation en periode med stadige, generelle prisfald.

Historisk har deflation i visse tilfælde udløst økonomiske kriser, der var endnu mere ødelæggende end hyperinflation. Deflation hænder, når en svag efterspørgsel giver et overudbud på markedet. Med de faldende priser, falder også indkomsterne fra kapital og arbejdskraft. Virksomheder må indskrænke eller lukke, mens lønmodtagerne bliver arbejdsløse, eller må acceptere en ringere betaling. De faldende indkomster giver en forstærket effekt på den vigende efterspørgsel. Samtidig øger prisfaldet også pengenes værdi. Realrenten vil altså være større end den nominelle rente. Med almindelige forventninger om yderligere prisfald, vil folk have en tendens til at spare op for at hente den potentielle formuegevinst. Resultatet kan blive en meget stor tilbagegang i produktion og forbrug. Dette skete med depressionen i 1930'erne, hvor der var en kraftig deflation.

Generelt medfører deflation mange af de samme former for samfundsøkonomiske tab som inflation, idet disse generelt blot går på selve den kendsgerning at priserne ændrer sig, uafhængigt af, om det er i positiv eller negativ retning. Dertil kommer, at likviditetsfælden bliver meget snærende, når prisniveauet falder, og da nominelle løntilpasninger er træge nedadtil, bliver tilpasning på arbejdsmarkedet sværere.

Før 2. verdenskrig var deflation et udbredt fænomen i mange lande, hvor deflationsperioder afløste inflationsperioder i takt med konjunkturerne. Siden krigen har det været et sjældnere fænomen i de fleste lande. I nyere tid har den japanske økonomi i årene siden 1990 lidt stærkt under en deflationær tendens. Denne situation opstod i kølvandet på en boligboble, som endte i meget store prisfald og formuetab.

Kilde

Se også 
 Inflation
 Stagflation
 Konjunktur

Makroøkonomi
Deklination

Deklination kan henvise til flere artikler:
 Deklination (astronomi) – en himmelkoordinat inden for astronomien
 Deklination (grammatik) – bøjning inden for grammatikken 
 Deklination (magnetisk) – forskellen mellem sand nord og magnetisk nord.
Delirium tremens

Delirium tremens, på dansk drankergalskab, er en tilstand som kan ramme alkoholikere timer til dage efter ophør med indtagelse af alkohol.

Typisk indledes tilstanden med udvikling af simple abstinenser præget af nervøsitet, ubehag, rysten, svedtendens, hjertebanken samt forhøjet puls, blodtryk og evt. temperatur.

Herefter kommer svingende bevidsthed, tidvis uklarhed og synshallucinationer, som kan være meget livlige ("lyserøde elefanter"). Patienten kan være angst og urolig og kan ikke sove. Tilstanden kaldes delirium eller delir.

Tilstanden kan delvist forklares som en gennem lang tid bedøvet hjernes reaktion på, at alkohol ikke længere kunstigt dæmper dens aktivitet. Den skyder så at sige "over målet". Krampeanfald kan ses under og efter delirium tremens. Ubehandlet har tilstanden en dødelighed på 10-20%.

Behandlingen består af beroligende medicin i en periode – typisk et langsomt omsætteligt benzodiazepin eller barbiturat.

Referencer 
 Psyknet (dansk) 

Sygdomme
Alkoholmisbrug
Delta

Delta kan henvise til flere artikler:

 Delta (bogstav) (Δ) – det fjerde bogstav i det græske alfabet
 Deltavinge – en flyvinge formet som Δ
 D (NATO's fonetiske alfabet: "Delta")
 Floddelta – en bestemt landskabsformation skabt af vand
 Delta Air Lines – et amerikansk flyselskab
 Delta (firma) – et udviklings- og testcenter
 Delta (delstat) – en delstat i den vestlige del af Nigerdeltaet i det sydlige Nigeria

Musik 
 Delta (Dúné-album) – musikalbum af gruppen Dúné
 Delta (Mumford & Sons-album) – musikalbum af gruppen Mumford & Sons

Se også 
 Deltaraket - en familie af løfteraketter
Demeter

Demeter kan henvise til flere artikler:

 Demeter (gudinde) – agerbrugets gudinde i græsk mytologi
 Demeter (biodynamisk) – en kvalitetsmærkning inden for biodynamisk jordbrug
 Dimitrija Demeter, kroatisk digter

Se også:
 De græske guders familietræ

Græsk mytologi
Demokrat

En demokrat kan betyde flere ting:

 En tilhænger af demokrati
 En tilhænger af en organisation med et tilsvarende navn, f.eks.:
Demokraterne (grønlandsk parti)
Demokratisk Alliance (Angola)
Demokratisk-liberale Parti (Rumænien)
Demokratiske parti (USA)
Demokratiske Union
Europæiske demokrater
Det Europæiske Demokratiske Parti
Japans Demokratiske Parti

Se også
Demokraterne
Den Blå Grotte

Den blå grotte (på italiensk: La grotta azzurra) er en havgrotte ved kysten på øen Capri ved Italien. Der er en indgang fra havet som ligger delvis under havoverfladen og flere indgange fra landsiden. Den er cirka 60 meter lang og 25 meter bred. Højden varierer fra en meter ved indgangen til 14 meter bagest i grotten.

Grotten har været kendt siden romertiden. I dag er det en populær turistattraktion.

Dens omtale i H.C. Andersens roman Improvisatoren i 1835 har ifølge italienske kilder bidraget til, at grotten blev internationalt berømt. H.C. Andersen skriver, at Capris indbyggere kaldte den hexehullet og at den blev opdaget af tyskerne Friis og Kopisch i 1831. 
I Bournonvilles ballet Napoli fra 1842 foregår anden akt i Den blå grotte.

Henvisning 
 H.C. Andersen, Improvisatoren. Specielt kapitel syv i anden del Eventyret i Amalfi. Den blaae Grotte på Capri.
 http://www.capri.com/en/grotta-azzurra 

Grotter
Italiens geografi
Den Botniske Bugt

Den Botniske Bugt ligger i Østersøen mellem Sverige og Finland. I den sydlige del af Den Botniske Bugt ligger Ålandsøerne.

Østersøen
Bugter
Den gyldne trekant

Den gyldne trekant (burmesisk udtale: ; , ; ; ; ) er betegnelsen for et område i Kina, Burma (Myanmar), Thailand, Laos og Vietnam, kendt for sin store produktion af opium.

I Kina, Thailand og Vietnam er dyrkningen stort set indstillet, mens den fortsat opretholdes i ukendt omfang i specielt Burma og i mere begrænset omfang i Laos.

Specielt i den thailandske del er området populært blandt turister, der har mulighed for at sejle på Mekongfloden og aflægge kortvarige besøg i de to nabolande Burma og Laos.

Burma
Laos
Thailand
Kinas geografi
Vietnam
Opioider
Den Sorte Diamant

Den Sorte Diamant (eller Diamanten) i København er den nyeste tilbygning fra 1999 til Det Kongelige Bibliotek på Slotsholmen. Den er tegnet af arkitektfirmaet Schmidt Hammer Lassen og har 450 lokaler og 800 døre, der kræver nøgler. Facaden består af 2.500 kvadratmeter sort granit fra Zimbabwe (Absolute Black), som er tilskåret og poleret i Norditalien. Stenene vejer 75 kg stykket. Glasvæggene mod læsesalene er fremstillet i Tyskland, de er 6 meter høje, 2,40 meter brede og 16 mm tykke. Hver enkelt glasskive vejer 576 kg.

Den Sorte Diamant indeholder først og fremmest publikumsfunktioner. I stueplan findes Caféen. Det er også i stueplanet, at bibliotekets brede kulturformidling foregår: Med udgangspunkt i bibliotekets samlinger er der regelmæssige udstillinger baseret på eller inspireret af bibliotekets samlinger med fokus på områder som kulturhistorie, samtidsfotografi og kunstersamarbejder som Marina Abramović og Nick Cave.

I stueplanet findes også butik med salg af gaveartikler inspireret af samlingerne og selve biblioteksudlånet.

To etager over den stærkt trafikerede Christians Brygge forbinder Kierkebybroen Den Sorte Diamant med den gamle biblioteksbygning Holm. Højere oppe i Diamanten findes en række specialcentre og læsesale. Publikumsfaciliteterne som læsesale er samlet i midten af Diamanten omkring det høje, lyse atrium, der er i hele bygningens højde. Ud mod bygningens sider ligger kontorer og administration. Bibliotekets direktion har sæde øverst i bygningen.

Diamantklubben er Det Kongelige Biblioteks kulturklub. Med udgangspunkt i biblioteket og dets unikke samlinger tilbyder klubben kulturelle arrangementer i Den Sorte Diamants smukke rum. Bl.a. foredrag, koncerter og udstillinger.

Læsesale 
I Den Sorte Diamant er der fire læsesale: Forskningslæsesalen, Studielæsesalen, Den gamle læsesal samt Det Administrative Biblioteks Læsesal.

Forskningslæsesalen 
 
Læsesalens formål:
 at muliggøre studier af læsesalsklausuleret materiale
 at stille en stor referencesamling til disposition for brugerne
 at give mulighed for en fast forskerplads
 at formidle forskningsresultater fra læsesalens brugere

Læsesalens målgruppe:
 Københavns Universitet
 forskere fra ind- og udland
 andre der søger viden på højere niveau

Læsesalens referencesamling er fordelt på to etager med en samlet kapacitet på 65.000 bind. Den dækker flere af Det Kongelige Biblioteks fagområder, men med hovedvægt på humaniora og teologi.

Noter

Eksterne henvisninger 

 Det Kongelige Biblioteks hjemmeside 

Det Kongelige Bibliotek
Etableret i 1999
Forskningsbiblioteker i Danmark
Indre By (København)
Københavnske seværdigheder
Slotsholmen
Det Kgl. Bibliotek
Dender

.
Dender eller Dendre er en flod i Belgien. Det er en biflod til Schelde.

Kilder/henvisninger 

Floder i Belgien
Dentin

Dentin er det latinske ord for tandben og betegnelsen for den del af tanden, der dækker rodhulen med pulpa, tandens nerve. Dentinen er igen dækket af emalje på kronen, dvs. den del af tanden, der rager op af tandkødet, og af cement på roden.
Dentin ligner knoglevæv, men er tættere og mere uopløseligt. Dentinen produceres af odontoblaster.

Hvis dentinkanalerne er blottede og udsættes for kulde, varme, surt eller sødt, stimuleres nerverne inde i tanden, hvilket giver isninger i tænderne.

Tænder
Histologi
Dessert

Dessert er en ret, som typisk er sidste del af et måltid: efterret. Den består ofte af sødet mad efter ostebordet.

Dessert er en relativt ny ret. Order stammer fra fransk: desservir: tage af bordet.

Før det 19. århundredes forbedring af middelklassens vilkår og mekaniseringen af sukkerindustrien var søde sager et privilegium for aristokratiet eller et sjældent ferietraktement. Efterhånden som sukker blev billigere og lettere at få fat i, øgedes dessertens popularitet.

Nogle kulturer har ikke én separat sød ret, men blander i stedet søde og krydrede retter gennem hele måltidet, som det bl.a. ses i kinesisk madlavning, eller de laver detaljerede dessertblandinger til specielle begivenheder. Ofte er desserten snarere et separat måltid eller en snack end en del af et større måltid, og den kan spises lang tid efter hovedmåltidet (ofte i andre lokaler og under mindre formelle omstændigheder).

Nogle restauranter har specialiseret sig i desserter.

Almindelige typer dessert 

 Kiks eller småkager
 Kager
 Frugt
 Is
 Yoghurtis
 Marengs
 Tærter
 Buddinger
 Sorbet
 Soufflé
 Trøfler

Ofte blandes de fx til en bananasplit.

Referencer

Eksterne henvisninger